Document ID: 32004R2068

PADOMES REGULA (EK) Nr. 2068/2004
(2004. gada 29. novembris),
ar ko groza Regulu (EK) Nr. 2667/2000 par Eiropas Rekonstrukcijas aģentūru
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 181.a panta 2. punkta pirmo teikumu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Eiropas Rekonstrukcijas aģentūra īsteno Kopienas palīdzību, kas paredzēta ar Regulu (EK) Nr. 2666/2000 (2), Serbijā un Melnkalnē, tostarp Kosovā, kā noteikts Apvienoto Nāciju Organizācijas Drošības padomes 1999. gada 10. jūnija Rezolūcijā 1244, un Bijušajā Dienvidslāvijas Maķedonijas Republikā.
(2)
Regulu (EK) Nr. 2667/2000 (3) piemēro līdz 2004. gada 31. decembrim.
(3)
Regulā (EK) Nr. 2667/2000 ir paredzēts, ka Komisija iesniedz Padomei novērtējuma ziņojumu par tās piemērošanu un priekšlikumu attiecībā uz aģentūras statusu.
(4)
Komisija šo ziņojumu darīja zināmu atklātībai 2004. gada 4. jūnijā.
(5)
Kopienas palīdzība Serbijai un Melnkalnei, tostarp Kosovai, kā definēts Apvienoto Nāciju Organizācijas Drošības padomes 1999. gada 10. jūnija Rezolūcijā 1244, un Bijušajai Dienvidslāvijas Maķedonijas Republikai, ievērojot Kopienas finanšu plānu, ir iestrādāta valsts stratēģijas dokumentā laikposmam no 2002. līdz 2006. gadam. Komisija pašlaik izstrādā priekšlikumu daudzgadu indikatīvajām programmām, ko īstenot šajās valstīs un reģionos laikposmā no 2005. līdz 2006. gadam.
(6)
Ņemot vērā labvēlīgo aģentūras darbības vērtējumu un to, ka Kopienas palīdzības programma aptver laikposmu līdz 2006. gadam, ir svarīgi nodrošināt Kopienas sniegtās palīdzības īstenošanas nepārtrauktību. Tātad Eiropas Rekonstrukcijas aģentūras pilnvaras būtu jāpagarina līdz 2006. gada 31. decembrim.
(7)
Dienvidslāvijas Federatīvajā Republikā 2003. gada 4. februārī tika pieņemta Konstitucionālā harta, ar kuru valsti pārdēvēja par “Serbiju un Melnkalni” (4). Būtu jāņem vērā šī nosaukuma maiņa.
(8)
Būtu attiecīgi jāgroza Regula (EK) Nr. 2667/2000,
IR PIEŅĒMUSI ŠO REGULU.
1. pants
Regulu (EK) Nr. 2667/2000 ar šo groza šādi:
1)
Regulas 1. pantā vārdus “Dienvidslāvijas Federatīvajai Republikai” aizstāj ar vārdiem “Serbijai un Melnkalnei”.
2)
Regulas 2. panta 1. punkta b) apakšpunktā vārdus “Dienvidslāvijas Federatīvās Republikas” aizstāj ar vārdiem “Serbijas un Melnkalnes”.
3)
Reulas 4. panta 10. punktā vārdus “Dienvidslāvijas Federatīvajai Republikai” aizstāj ar vārdiem “Serbijai un Melnkalnei”.
4)
Regulas 14. pantu aizstāj ar šādu pantu:
“14. pants
Līdz 2005. gada 31. decembrim Komisija ziņo Padomei par Aģentūras turpmākajām pilnvarām. Visi Komisijas priekšlikumi pagarināt Aģentūras pilnvaras uz laiku pēc 2006. gada 31. decembra ir jāiesniedz Padomei līdz 2006. gada 31. martam.”
5)
Regulas 15. pantu aizstāj ar šādu pantu:
“15. pants
Komisija var deleģēt Aģentūrai pilnvaras īstenot Kopienas palīdzību Serbijai un Melnkalnei un Bijušajai Dienvidslāvijas Maķedonijas Republikai, par kuru pieņemts lēmums saskaņā ar Regulu (EK) Nr. 1628/96.”
6)
Regulas 16. pantā datumu “2004. gada 31. decembris” aizstāj ar “2006. gada 31. decembris”.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 29. novembrī

Labels: 10
18
15